CELEX: 32020D0774
Language: da
Date: 2020-06-08 00:00:00
Title: Rådets gennemførelsesafgørelse (EU) 2020/774 af 8. juni 2020 om at give Republikken Finland tilladelse til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem

12.6.2020   
               
               
                  DA
               
               
                  Den Europæiske Unions Tidende
               
               
                  L 184/77
               
            
         RÅDETS GENNEMFØRELSESAFGØRELSE (EU) 2020/774
         af 8. juni 2020
         om at give Republikken Finland tilladelse til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1, første afsnit,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     I henhold til artikel 287, nr. 5), i direktiv 2006/112/EF kan Finland momsfritage afgiftspligtige personer, hvis årlige omsætning højst er lig med modværdien i national valuta af 10 000 ECU beregnet på grundlag af kursen på dagen for landets tiltrædelse.
                  
               
                     (2)
                  
                  
                     Ved brev registreret i Kommissionen den 6. januar 2020 anmodede Finland om tilladelse til at indføre en særlig foranstaltning, der fraviger artikel 287, nr. 5), i direktiv 2006/112/EF (»den særlige foranstaltning«) fra den 1. januar 2021 til den 31. december 2024 med henblik på at forhøje fritagelsestærsklen til 15 000 EUR. Den særlige foranstaltning vil indebære, at afgiftspligtige personer, hvis årlige omsætning højst er lig med 15 000 EUR, vil være fritaget for visse eller alle momsforpligtelser fastsat i afsnit XI, kapitel 2-6, i direktiv 2006/112/EF.
                  
               
                     (3)
                  
                  
                     En højere tærskel for særordningen for små virksomheder, jf. artikel 281-294 i direktiv 2006/112/EF, er en forenklingsforanstaltning, da den kan mindske små virksomheders momsforpligtelser markant.
                  
               
                     (4)
                  
                  
                     Ved brev af 10. marts 2020 underrettede Kommissionen i henhold til artikel 395, stk. 2, andet afsnit, i direktiv 2006/112/EF de øvrige medlemsstater om Finlands anmodning. Kommissionen meddelte ved brev af 11. marts 2020 Finland, at den rådede over alle de oplysninger, som den fandt nødvendige for at kunne vurdere anmodningen.
                  
               
                     (5)
                  
                  
                     Den særlige foranstaltning er i overensstemmelse med Rådets direktiv (EU) 2020/285 (2). Ved dette direktiv ændredes afsnit XII, kapitel 1, i direktiv 2006/112/EF, som vedrører særordningen for små virksomheder. Direktiv (EU) 2020/285 har til formål at mindske små virksomheders omkostninger til overholdelse af momsreglerne, at afbøde konkurrenceforvridning både på nationalt plan og på EU-plan og at mindske de negative virkninger af overgangen fra fritagelse til beskatning (den såkaldte tærskeleffekt). Det har også til formål at lette små virksomheders regeloverholdelse samt skatteforvaltningens kontrol. Den tærskel på 15 000 EUR, der anmodes om, er i overensstemmelse med artikel 284 i direktiv 2006/112/EF, som ændret ved direktiv (EU) 2020/285.
                  
               
                     (6)
                  
                  
                     Den særlige foranstaltning er frivillig for afgiftspligtige personer. Afgiftspligtige personer vil stadig kunne vælge den almindelige momsordning i henhold til artikel 290 i direktiv 2006/112/EF.
                  
               
                     (7)
                  
                  
                     Ifølge de af Finland indgivne oplysninger vil den særlige foranstaltning kun have en ubetydelig indvirkning på Finlands samlede indtægter fra afgifter, der opkræves i det endelige forbrugsled.
                  
               
                     (8)
                  
                  
                     Den særlige foranstaltning vil ikke påvirke Unionens egne indtægter hidrørende fra moms negativt, idet Finland vil foretage en kompensationsberegning som omhandlet i artikel 6 i Rådets forordning (EØF, Euratom) nr. 1553/89 (3).
                  
               
                     (9)
                  
                  
                     Eftersom Finland forventer, at den forhøjede tærskel vil medføre færre momsforpligtelser og dermed mindske den administrative byrde og overholdelsesomkostningerne for små virksomheder og skattemyndighederne, og eftersom der ikke vil være nogen indvirkning af betydning på de samlede momsindtægter, bør Finland gives tilladelse til at anvende den særlige foranstaltning.
                  
               
                     (10)
                  
                  
                     Tilladelsen til at anvende den særlige foranstaltning bør være tidsbegrænset. Tidsbegrænsningen bør være tilstrækkelig til, at tærsklens effektivitet og hensigtsmæssighed kan vurderes. Endvidere skal medlemsstaterne i henhold til direktiv (EU) 2020/285 senest den 31. december 2024 vedtage og offentliggøre de love og administrative bestemmelser, der er nødvendige for at efterkomme nævnte direktivs artikel 1, og anvende disse love og bestemmelser fra den 1. januar 2025. Det er derfor hensigtsmæssigt at give Finland tilladelse til at anvende den særlige foranstaltning indtil den 31. december 2024 —
                  
               VEDTAGET DENNE AFGØRELSE:
         
            Artikel 1
            Som en fravigelse af artikel 287, nr. 5), i direktiv 2006/112/EF bemyndiges Finland til at momsfritage afgiftspligtige personer, hvis årlige omsætning højst er lig med 15 000 EUR.
         
         
            Artikel 2
            Denne afgørelse får virkning på dagen for meddelelsen.
            Denne afgørelse finder anvendelse fra den 1. januar 2021 til den 31. december 2024.
         
         
            Artikel 3
            Denne afgørelse er rettet til Republikken Finland.
         
         
            Udfærdiget i Bruxelles, den 8. juni 2020.
            
               
                  På Rådets vegne
               
               A. METELKO-ZGOMBIĆ
               
                  Formand
               
            
         
         
            (1)  EUT L 347 af 11.12.2006, s. 1.
         
            (2)  Rådets direktiv (EU) 2020/285 af 18. februar 2020 om ændring af direktiv 2006/112/EF om det fælles merværdiafgiftssystem for så vidt angår særordningen for små virksomheder og forordning (EU) nr. 904/2010 for så vidt angår administrativt samarbejde og udveksling af oplysninger med henblik på at overvåge, om særordningen for små virksomheder anvendes korrekt (EUT L 62 af 2.3.2020, s. 13).
         
            (3)  Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (EFT L 155 af 7.6.1989, s. 9).